સાંદિપનીનો પુત્ર એકવાર પ્રભાસ પાટણ સોમનાથના સમુદ્રમાં નાહવા ગયો હતો જ્યાં પાણીમાં પંચજન્ય નામે રાક્ષસ રહેતો હતો જેણે સાંદિપનીના પુત્રને અંદરથી પકડી અને પાણીમાં કેદ કરી રાખ્યો હતો. પંચજન્ય રાક્ષસ શંખનું સ્વરૂપ પણ ધારણ કરી શકતો…! કૃષ્ણ અને બલરામે સાંદિપનીને વંદન કરી સોમનાથ પ્રયાણ કર્યું. અને સમુદ્રમાં ડુબકી લગાવી પંચજન્યને પડકાર ફેંક્યો. એક મહાકાય શરીર દેખાયું અને અટ્ટહાસ્ય કરતો પંચજન્ય પ્રગટ થયો. કૃષ્ણ અને પંચજન્ય વચ્ચે તુમુલ યુધ્ધ થયું. સમુદ્રનું પાણી હિલોળા લેવા માંડ્યું. ઘડીભર બંને એકબીજા પર વાર કરવા લાગ્યા. અંતે પંચજન્યને લાગ્યું કે કૃષ્ણ સામે પોતાનું કાંઇ ચાલે તેમ નથી એટલે તે ભાગ્યો. કૃષ્ણ તેની પાછળ થયાં. પંચાસુરે શંખનું રૂપ લઇ શંખનો આશરો લીધો. કૃષ્ણએ શંખ ખોળી કાઢ્યો અને તેમાં રહેલાં પંચાસુરને હણી નાખ્યો. સાંદિપનીના પુત્રને મૃત્યુલોકમાંથી આઝાદ કરાવ્યો અને એ શંખ કૃષ્ણએ પોતાની પાસે રાખી લીધો. પંચજન્ય રાક્ષસ સાથે તેને નાતો હોવાથી નામ “પંચજન્ય” પડ્યું.